Un bărbat a ajuns la spital cu arsuri și intoxicat cu fum, după ce cortul de camping în care se afla a luat foc. Incendiul a avut loc în localitatea Ciurila, iar bărbatul rănit a fost evacuat de un pompier clujean aflat în timpul liber.
"Pompierii din cadrul Detașamentului Turda au intervenit, în urmă cu puține momente, pentru a stinge un incendiu care s-a manifestat la un cort de camping, pentru două persoane, amplasat în apropierea lacului din comuna Ciurila. În cort dormeau doi bărbați, iar unul dintre ei s-a autoevacuat imediat. Celălalt a fost evacuat de către un pompier de la Detașamentul 2 Cluj-Napoca. Colegul nostru se afla la rândul său în timpul liber și dormea într-un cort situat în vecinătate. În plus, pompierul a contribuit la operațiunile de stingere a cortului, alături de echipajul sosit de la Turda. Referitor la bărbatul evacuat, acesta a suferit ușoare arsuri la membrele superioare, precum și o intoxicație cu fum, fiind în permanență conștient și cooperant. În cele din urmă, victima a fost transportată la spital pentru îngrijiri suplimentare de către o ambulanță SAJ.", au informat reprezentanții ISU Cluj.
Potrivit sursei citate, incendiul ar fi pornit de la o pătură care a ajuns în contact cu un aparat de încălzit.